
ועדת הכספים

14.6.201


הכנסת השמונה עשרה






נוסח לא מתוקן

מושב שלישי

פרוטוקול 

מישיבת ועדת הכספים

יום שלישי, י"ב בסיוון התשע"א (14 ביוני 2011), שעה 10:15

סדר היום:

1.
תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ) (תיקון), התשע"א-2011 - רביזיה

2.
תקנות מס הכנסה (פטור ממס לריבית רעיונית המשתלמת על מלווה מדינה) (תיקון), התשע"א-2011

3.
תקנות מס הכנסה (פטור ממס לתושב חוץ על דיווח הון מעסקה עתידית) (תיקון), התשע"א-2011 - רביזיה

נכחו:

חברי הוועדה:

משה גפני – היו"ר

מגלי והבה

עינת וילף

יצחק וקנין

שי חרמש

ציון פיניאן

מוזמנים:

בני ברוך יונה, ממונה, מפקח ראשי, אגף שוק ההון, רשות המסים, משרד האוצר

עו"ד ליאת גרבר, מנהלת מחלקה בכירה, אגף שוק ההון, רשות המסים, משרד האוצר

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

1.
תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ) (תיקון), התשע"א-2011 - רביזיה

2.
תקנות מס הכנסה (פטור ממס לריבית רעיונית המשתלמת על מלווה מדינה) (תיקון), התשע"א-2011

3.
תקנות מס הכנסה (פטור ממס לתושב חוץ על דיווח הון מעסקה עתידית) (תיקון), התשע"א-2011 - רביזיה

היו"ר משה גפני:


אני פותח את ישיבת ועדת הכספים. על סדר היום תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ) (תיקון), התשע"א-2011 – רביזיה, תקנות מס הכנסה (פטור ממס לריבית רעיונית המשתלמת על מלווה מדינה) (תיקון), התשע"א-2011, תקנות מס הכנסה (פטור ממס לתושב חוץ על דיווח הון מעסקה עתידית) (תיקון), התשע"א-2011 – רביזיה.


אתם ביקשתם את הרביזיה.

ליאת גרבר:

נכון. ביקשנו את הרביזיה כי לאחר שהתקנות אושרו על ידי הוועדה וטרם פרסומן, הסתבר לנו שבנק ישראל מקדם תיקון לתקנות מלווה קצר מועד, כך שהתקופה המקסימאלית למלווה קצר מועד תיקבע ל-13 חודשים במקום שנה כפי שהיה קודם. התיקון הזה מאוד רלוונטי לתקנות שלנו שאף הן עוסקות בביטול הפטור לתושבי חוץ מהמכשיר הזה, מהמכ"ם בין היתר. לכן נדרשנו לעשות את ההתאמה לגבי התקופה.


התיקון שנדרש הוא למעשה טכני, שינוי מתקופה של שנה לתקופה של 13 חודשים.

שגית אפיק:

היו בעצם שתי תקנות שאושרו בוועדה והתקנות על הריבית, ביקשתם למשוך אותן. ביקשתם שלא יהיה דיון לגביהן באותו מועד. 

ליאת גרבר:

נכון.

שגית אפיק:

זה היה גם מהסיבה הזאת?

ליאת גרבר:

לא. זה היה לפני שידענו את הנושא של בנק ישראל. זה היה בגלל שמבחינת הבנקים הייתה איזושהי בעיה עם המערכת.

שגית אפיק:

וזה הסתדר?

ליאת גרבר:
זה הסתדר והיום אנחנו מבקשים לאשר גם את זה.

שגית אפיק:

אתם מבקשים לאשר גם את זה.

שי חרמש:

תני לי לרענן את העניין. זה התיקון האחרון שבא לבטל את הפטור ממס.

ליאת גרבר:

בדיוק. לתושבי חוץ.

שי חרמש:

על הזרמות הון קצרות לארץ?

ליאת גרבר:

בדיוק. 

שי חרמש:

זאת לא הטרמינולוגיה הפורמאלית אבל זאת הטרמינולוגיה הפרקטית, מה שאמרתי כרגע.

ליאת גרבר:

אם כך, כן. 

שי חרמש:

הגדלתם את זה מ-12 ל-13 חודשים?

ליאת גרבר:

כן. זה למעשה כל השינוי. 

שי חרמש:

בשמחה רבה. אני מוכן ל-15 חודשים.

ליאת גרבר:

אין בעיה אלא שזה יהיה פחות רלוונטי כי אין כל כך הרבה.

שגית אפיק:

זאת הגדרה שהם היו צריכים להתחבר אליה. הם גם מקדמים הצעת חוק.

שי חרמש:

מה עם הצעת חוק על היטל על עסקאות קצרות כאן בארץ, של הזרמת הון קצר לארץ, להטיל על זה איזשהו מיסוי של חמישה-ארבע-שלושה אחוזים?

ליאת גרבר:

כרגע אין משהו.

שי חרמש:

אתם מכירים את הנושא.

ליאת גרבר:

כן, מכירים.

שי חרמש:

שגית, אני רוצה לומר כאן לפחות דבר אחד. אחת הבעיות המרכזיות שלנו היא הסיבובים שעושים על השקל בארץ. לטווח ארוך קשה לעשות סיבובים על השקל כי אתה לא יודע מה יהיה. בטווח הקצר  כל עוד אנחנו אומרים שאנחנו רוצים ריבית שהיא גבוהה מהריבית שנמצאת בארצות הברית ושקל חזק ושקל חלש, הדברים ברורים לגמרי. ברור לגמרי היום למי ששולח כסף לכאן, לארץ, שיש לו איגרת חוב ממשלתית מובטחת. יש לו תשואה מובטחת. בזה צריך להילחם כי זה דופק לנו היום את שער השקל. 

טמיר כהן:


יש להם הצעת חוק.

שי חרמש:

למה אני מעלה את זה? זה בסדר, זה נוגע במקטע מאוד מאוד קטן, במכ"מים. זה לא נוגע במקטע של העברות ההון שנכנסות לכאן ויוצאות מכאן. 


אחת ההצעות שניסינו לגשש בין כל הגורמים, כולל התאחדות התעשיינים, הייתה לבוא ולומר שעל כל תנועת הון שהיא קצרה משנה, היטל של חמישה אחוזים. מי שרוצה לקחת את הסיכון, שייקח. אני מבין עכשיו שאתם לא מוליכים את המהלך הזה והשאלה היא מה אתם כן מוליכים. בינתיים סטנלי פישר אמנם הלך לקרן הבנק העולמי ולכן הדולר עלה, אבל היום התברר שהוא לא יכול להגיע לשם בגלל הגיל, אז הוא ירד בחזרה. אגב, זאת לא בדיחה. אתמול הייתה כותרת בעיתון שהדולר עלה כי סטנלי הולך. היום הדולר ירד, כי סטנלי לא הולך. אתה תראה היום דולר ב-3.99.

ציון:


אז מה אתה רוצה, שהוא יישאר או שהדולר ירד?

שי חרמש:

אני רוצה שיישאר. חוקקנו חוק סטנלי פישר ואם הוא הולך, צריך לבטל את החוק.

ליאת גרבר:

מה שאנחנו עושים כאן, למעשה זה אותו הדבר. אנחנו מטילים מס כי אנחנו מבטלים את הפטור לתושבי חוץ.

שי חרמש:

זה המקטע.

ליאת גרבר:

יש לנו גם הצעת חוק שכבר פורסמה למעשה והייתה אמורה לעבור אתמול קריאה ראשונה אבל מטעמים טכניים הבנתי שבוטלה הקריאה הראשונה.

שי חרמש:

מה אומרת הצעת החוק הזאת?

ליאת גרבר:

היא אומרת אותו הדבר, אלא שכאן אנחנו מדברים על עסקאות עתידיות ועל קרנות נאמנות. החקיקה הראשית למעשה מבטלת את הפטור מכל מכירה של מכ"ם ואג"ח קצר מועד וזה למעשה משלים את החקיקה הזאת. 

שי חרמש:

13 חודשים.

ליאת גרבר:

כן. נכון.

שי חרמש:

זה מרחיב את הגזרה.

ליאת גרבר:

מעבר ל-12. נכון.  למעשה המהלך הזה הוא מהלך של הטלת מס.

שי חרמש:

בסדר גמור. אגב, מי שרוצה להעביר הון לארץ ולא מוציא אותו, לא איכפת לי, אבל מי שבא לכאן לעשות סיבוב, שישלם.

ליאת גרבר:

זאת המטרה.

שי חרמש:

אם כן, אתם מרחיבים את זה.

שגית אפיק:

לגבי הריבית, בישיבה הקודמת הם ביקשו שלא נצביע עליה.


התחילה של כולן ב-7 ביולי.

ליאת גרבר:

נכון. התחילה של כולן ב-7 ביולי.

שגית אפיק:

כמו שסוכם בישיבה הקודמת.

היו"ר משה גפני:


בסדר.  אנחנו מצביעים על תקנות מס הכנסה (פטור ממס לריבית רעיונית המשתלמת על מלווה מדינה) (תיקון), התשע"א-2011, כפי שסוכם עכשיו עם התיקון ל-13 חודשים.

ה צ ב ע ה

התקנות אושרו פה אחד


אנחנו מצביעים על הרביזיה של תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ) (תיקון), התשע"א-2011.

ה  צ ב ע ה

הרביזיה אושרה


אני מבקש לאשר את התקנות כפי שנוסחו עכשיו. אנחנו מצביעים.

ה צ ב ע ה

התקנות אושרו פה אחד

אנחנו מצביעים על הרביזיה לתקנות מס הכנסה (פטור ממס לתושב חוץ על דיווח הון מעסקה עתידית) (תיקון), התשע"א-2011.

ה צ ב ע ה

הרביזיה אושרה


אני מבקש להצביע על התקנות כפי שנוסחו. אנחנו מצביעים.

ה צ ב ע ה

התקנות אושרו פה אחד

תודה רבה.

תחזרו לרשות המסים ותגידו שהייתי מאוד נחמד.

שי חרמש:

אתמול לא היית נחמד. אני למדתי לימודי ליבה. הערה אחת לגבי אתמול. אי אפשר להביא חוקר איזוטרי שאני לא יודע מי הוא מבר אילן שעשה איזה יום עיון שם ופרסם חוברת של שמונים עמודים, שנותנים אותה שתי דקות לפני הדיון ושואלים אותי אם לא קראתי אותה, ומתנפלים על יהודה נסרדישי על לא עוול בכפו. אז אתה לא מגן עליו והגברת זהבה גלאון מקבלת היום חצי עמוד ב"דה מרקר" כי זה נורא סקסי והחמור היחיד שצריך לומר שיספרו פעמיים לפני שבאים, הייתי אני. אני לא יכול להיות כל פעם האידיוט על הגבעה.

היו"ר משה גפני:


שי, אני רוצה להגיד לך שבכלל לא מעניין אותי מי החוקר. קודם כל, חברת ועדה מבקשת דיון בנושא העקרוני שמתאים לוועדה.

שי חרמש:

תביא קודם את החומר. תן לקרוא. תביא שעה קודם. 

היו"ר משה גפני:


מתי הם הביאו את החומר?

שי חרמש:

באותו רגע. באותה דקה.

קריאה:


הנושא מוכר. הוא גם היה בעיתונים.

שי חרמש:

הנושא לא מוכר.

היו"ר משה גפני:


לא חשוב. באמת לא עניין אותי ואני גם אמרתי את זה אתמול. אגב, הייתי נחמד עם רשות המסים. אמר לי אתמול שר האוצר שתקפתי את רשות המסים, אבל ממש זה לא נכון. 

שי חרמש:

עצם הדיון היה לא טוב. מותר להתכונן?

היו"ר משה גפני:


בסדר. רגע. 

שי חרמש:

יש כאן מישהו שקורא את החומר לפעמים.

היו"ר משה גפני:


בסדר. אמרנו שאתה איש מקצוע. 

שי חרמש:

לא רוצה מחמאות.

היו"ר משה גפני:


הדיון הוא דיון מאוד פשוט. המחקר שלו בכלל לא משנה והוא בכלל לא רלוונטי. יכול להיות שרשות המסים צודקת בוויכוח אתו ויכול להיות שהוא לא מכיר את הדברים. אני לא יודע ואין לי מושג.

שי חרמש:

לא מכיר אותו.

היו"ר משה גפני:


הדיון הוא אחר לחלוטין. הדיון הוא מבחינת מדיניות המס של מדינת ישראל, שברור לחלוטין שחברה גדולה, למישהו יש חברה גדולה והוא יכול לקחת סוללה של עורכי דין וסוללה של כלכלנים מהשורה הראשונה ולהתמודד עם רשויות המס כחוק. המציאות היא שכשאתה מפחית את מס החברות ואתה מתכוון להוריד ל-18 אחוזים,  וחוץ מזה אתה נותן להם את ההטבות של עידוד השקעות הון, וחוץ מזה הם גם יעשו תכנוני מס, כאשר מי שיש עסק קטן או בינוני לא מסוגל להתמודד עם רשויות המס, את כל זה צריך לקחת בחשבון כשקובעים את מדיניות המס. זה הנושא ולא משנה אם המחקר נכון או לא נכון. זה שיש כמה מיליארדים שהחברות הגדולות חוסכות מכיוון שרשויות המס לא יכולות להתמודד אתן, הן לא יכולות להתמודד אתן כי הן ילכו לבג"ץ נגד רשויות המס. אני כבר לא מדבר על כך שמפחדים מהן בגלל שעל פי רוב האנשים בשירות הממשלתי אחרי כן הולכים לעבוד בחברות הגדולות האלה. לא מתמודדים אתן יותר מדיי.

שי חרמש:

בתוך זה יושבת קרן הפנסיה שלך, קרן ההשתלמות שלך, ביטוח המנהלים שלך.

היו"ר משה גפני:


אני לא נגד. אני העברתי כאן ונלחמתי להעביר את החוקים לטובתם. אתה אפילו הצבעת בעד. הצבעת בעד בסוף?

שי חרמש:

הצבעתי בעד. כל מה שאתה רוצה, אני מצביע בעד ושזה יהיה בפרוטוקול. אפילו בששינסקי, כשציון גמגם, אני הייתי אתך בעד.

היו"ר משה גפני:


הוא היה הכי בסדר. אתה היית בעד מלכתחילה אבל הוא עוד למד את זה.

ציון פיניאן:


עוד תגיד לכולם שאתה שחררת לי את הלשון.

שי חרמש:

אני נתתי ליובל את רשת הביטחון.

ציון פיניאן:


זכיתי לביקור של שר האוצר בעיר הקודש טבריה.

היו"ר משה גפני:


נכון, ולא פעם אחת.

שי חרמש:

כאות הוקרה, אני זכיתי להיות בביתו.

היו"ר משה גפני:


בסדר. נעשה הפסקה ונמשיך בסדר היום.

הישיבה ננעלה בשעה 10:40
